БгъуэнщIагъ телъыджэ
Къэбэрдей-Балъкъэрым и лъахэхутэ Котляровхэ Викторрэ Мариерэ Бахъсэн аузым (Бедыкъ къуажэм и щхьэкIэ) и щIыуэпсым къигъэщIхэм дыщагъэгъуазэ.
А щIыпIэм щыIэ бгъуэнщIагъырщ къэхутакIуэхэм зи гугъу ящIыр. Iуащхьэмахуэ лъапэ ухуэзышэ гъуэгум къыщхьэщытщ ар, абы къыхэкIыуи бгъуэнщIагъым укIуэныр гугъу мэхъу. Зыкъомрэ къуацэ-чыцэ зэщIэкIахэм упхыкIын хуейщ, языныкъуэхэм деж щыхупIэщи, бгым зыкIэрыпкъузауэ урокIуэ, икIэм-икIэжым, кIапсэкIэ удэпщеин хуейщ.
Апхуэдэ гугъуехьхэр къызэранэкIа иужь, къэхутакIуэхэр къыщыувыIащ метри 10 бжыгъэхэр зи кIыхьагъыну бгъуэнщIагъ кIыфIыпIэм и щIыхьэпIэм деж. Котляров Виктор къыхегъэщ: «ГурыIуэгъуэщ бгым къыхэIущIыкIа мы бгъуэнщIагъыр щIыуэпсым къызэригъэщIар, итIанэми плъэмыкIыу абы зыщыбоплъыхь цIыхуIэ хэлэжьыхьауэ пIэрэ жыпIэу. Ауэ абы щыщыIэкъым Iуэхур. ЗыщIыпIэкIэ къыпхыж псырщ бгъуэнщIагъым и блынхэр зыухуауэ хуэбгъэфащэр. Дунейр щыщIыIэмрэ бгъуэнщIагъ кIуэцIыр щыхуабэмрэ щызрихьэлIэм псы ткIуэпсхэр зым адрейр кIэлъыкIуэу къоткIух икIи щIым ахэр хэмыхьэу мыл мэхъу. ДызрихьэлIаращи, мастэ фIэкI умыщIэну мыл лыд папцIэхэм лъэгур яуфэбгъуащ. Абыхэм яхэтщ сантиметр 30 е нэхъыбэ хъухэр».
БгъуэнщIагъым и кIыхьагъыр метр 70 хуэдизынущ, и бгъуагъкIэ — метри 7 — 8, метри 3 — 4 и лъагагъщ. КъызыхэкIар къыбгурымыIуэу абы щIэлъ пшахъуэ щабэми урегъэгупсыс бгъуэнщIагъыр зэгуэр нэхъ лъагэу, ину щытауэ. И зэхэлъыкIэкIэ адрейхэм емыщхь мы бгъуэнщIагъыр ди щIыпIэм зыплъыхьакIуэ къакIуэхэм яфIэгъэщIэгъуэнынущ.
КЪАНЩАУЭ Мэлычыпхъу.
